Document ID: /roh_data/filtered/fineweb-2-filterrobots_roh.jsonl.gz/42799

Dapi il 2002, pia dapi ch'il chantun Grischun registrescha las cifras da la pestga, n'han ils pestgaders mai pestgà uschè paucs peschs en aua currenta sco l'onn passà.
La pestga grischuna en cifras
|2015||2016||2017||2018|
|flums ed auals||75'876||73'022||64'522||56'394|
|lais||55'101||58'348||54'024||52'407|
|total||130'977||131'370||118'546||108'801|
Differenzas regiunalas
Tenor il manader da l'Uffizi da chatscha e pestga, Adrian Arquint datti dentant grondas differenzas tranter las regiuns:
Cunzunt en l'Engiadina è il dumber pestgà sa reducì marcantamain. Percunter è la pestga en il Partenz betg stada mala.
Blers motivs per la miseria
Ch'igl è vegnì pestgà uschè pauc ha differentas raschuns, uschia il collavuratur scientific da l'Uffizi da chatscha e pestga Marcel Michel:
Ils pestgaders cumbattan gia dapi decennis cun l'influenza da las ovras idraulicas u da la protecziun cunter aua gronda che metta sut squitsch ils peschs. Quai saja fitg problematic per ils peschs, uschia Radi Hofstetter, il president da l'Uniun chantunala da peschs.
Ils davos onns èn dentant ulteriurs facturs vegnids vitiers:
- la midada dal clima cun stads da chalira
- micro-contaminaziun en l'aua
- bovas da glera han destruì spazi vital dals peschs
Pli blers pestgaders dal di
Il dumber da pestgaders e pestgadras n'ha dentant betg influenzà directamain la pestga: Cun radund 8'500 patentas da pestga è il dumber da patentas vendidas restà sin il livel dals ultims onns. Tge che croda dentant en egl è, che las patentas dal di èn vegnidas pli popularas ed i dat pli paucs pestgaders che cumpran la patenta per ina entira stagiun.
Nagina surpraisa per WWF
Per il WWF Grischun n’èn questas cifras nagina surpraisa. En general giaja il dumber dals peschs enavos. Lur spazi da viver saja periclità. Differents aspects gioghian qua ina rolla – in factur impurtant en il Grischun sajan er las ovras electricas.
I dettia dentant speranza, ch’il spazi da viver dals peschs daventia puspè pli natiral. La lescha davart la protecziun da las auas pretenda numnadamain pliras adattaziuns che las ovras electricas ston realisar fin il 2030 – ed uschia spera il WWF Grischun ch’i giaja plaunsieu en la dretga direcziun.
RR novitads 06:00